София, 26 юни 1986г.
Становище по представената на 6.VІ.1986 г.
Паметна бележка на ръководството на Археологическия институт
с музей
На ръководството на АИМ бяха предоста​вени многобройни възможности да изложи своето Становище по дискутираните въпроси както в писмена форма, така и по време на заседанията, проведени в БАН през февруари т. г. И преди, и по време на заседанията АИМ връчи няколко докладни записки, а в хода на обсъждането (на 10, 12 и 27 февруари) всички участници можаха да изложат свободно и подробно своите становища, за което свиде​телствуват Стенограмите от обсъждането, възлизащи на повече от 800 машинописни страници.
Едно от решенията, взето от Ръководството на БАН на заседанието, състояло се на 24 април т. г., на което бе обсъден и одобрен моят доклад, бе да се публикува преди края на годината научно издание, съдържащо всички документи от разкопките, материали, предста​вени от застъпниците на двете тези, извадки от Стенограмите от обсъжданията, снимков мате​риал, чертежи и др. Работата по подготовката на това издание е в ход от началото на м. май т. г. Ръководството на АИМ бе уведомено официално, че неговите Становища ще бъдат отпечатани, с което ще се даде възможност на научните среди и на .широката общественост обстойно да се запознаят с цялостната му теза.

Независимо от това, ръководството на АИМ подготви нов материал, в който излага Становището си в пореден вариант. Тази „Паметна бележка" на АИМ е разпратена до редица отговорни институции, включително и до Председателя на БАН. С този материал АИМ прави опит да наложи своето Становище не в дискусия с опонентите си, а чрез представянето на едностранчива и в много случаи тенденциозна и неточна информация.
Ще взема отношение по принципните въп​роси, поставени в „Паметната бележка" на АИМ, тъй като моето становище по професио​налните въпроси е изложено обстойно в доклада ми от 7 април т. г.
1. Становище на АИМ по документацията от разкопките
И този материал, както и всички други представени от АИМ по повод на дискусията, не отговаря на поставените изисквания и най-малко може да претендира за научност и компетентност. В основни линии всички, отли​чаващи се с емоционалност, а не с научност, Становища на АИМ бяха и продължават да бъдат субективистично насочени към опровер-

гаване на постановките на Н. Хайтов и на доизясняване на позиции, поддържани в тече​ние на 30 години, при пълната липса на каквато и да е документация.
Поемайки цялата отговорност за оценката си, държа да заявя, че АИМ изобщо не спази основното изискване за реална и методически обоснована интерпретация, не положи усилия за ново вглеждане в документацията, с която се запозна за пръв път едва в хода на обсъждането в БАН през м. февруари т. г. Нещо повече, ръководството на АИМ не направи елементарен опит дори да издири запазената документация от разкопките на „Св. Петка Самарджийска", съхранявана в самия институт. С цената на многократни настоявания от моя страна бяха намерени негативи на кадри, заснети по време на разкопките, чийто брой нарастна от обявените десетина на 37, след като ръководството на Института в няколко официални документа (включително и в такива, изготвени след започването на дискусията) твърдеше, че пове​че кадри изобщо не съществуват. Когато по мое нареждане във фотолабораторията на института бе допуснат и експертът Михаил Бенчев, се оказа, че броят на запазените негативи възлиза на около 100. Остана повече от съмнение, че има иззети кадри. Г. Джингов декларира, че известен нему кадър липсва от намерената колекция. Кой е сторил това и защо? Въпреки, че ръководството на АИМ твърдеше, че съгласно вътрешния ред на института негативи никога не се изнасят от фотолабораторията, по време на дискусията бе изтръгнато признание, че негативите са били изнасяни от арх. Ст. Бояджиев. Ръковод​ството на АИМ не отговори дали тези негативи са били дадени и приети по опис. Изобщо не се даде задоволително обяснение на обстоятелството, че негативите са били изна​сяни от института, изрязвани и евентуално манипулирани.
Недоумение буди и обстоятелството, че ръководството на АИМ не потърси по-рано, а и сега отказва да стори това, научна и морална отговорност от участниците в разкопките – за​що не са съхранили намерените в олтара кости, независимо от убеждението си, че те не са на Васил Левски, след като тезата за гроба на Левски е вече съществувала. Ако костите бяха налице, а не прибързано и може би съзнателно изхвърлени, те биха могли да бъдат подложени на съществуващите абсолютно точни методи за датиране и тогава, и по-късно.
Един от основните аргументи, изтъкнат от тогавашните участници в разкопките, е, че последните са били спасителни и затова са бързали. Не е ли елементарно научно задълже​ние да се запази документацията за вторична проверка, когато се изказва и най-малкото съмнение върху направените изводи? И защо АИМ не е взел нито веднъж инициативата да прегледа в спокойно време документацията и да я анализира, а се задоволява с голословни

отхвърляния и „защита на уж застрашената археологическа наука? Не е ли това всъщност доказателство, че те не са били уверени в своята теза.
Не бих желал да продължа този род критика, но ако правя това, то е защото ръководството на АИМ в изложението си отхвърля всеки опит за нова интерпретация на цялата документация от времето на разкопки​те и я свежда само до Дневника, воден от Г. Джингов, по това време студент-абсолвент. АИМ приема напълно безкритично за единст​вен достоверен документ само този Дневник, в който по време на обсъжданията също се откриха редица пропуски, които са отразени в Стенограмите от заседанията. Ръководството на АИМ отхвърля правото на архитекти, геодезисти и други специалисти да се произне​сат върху съвкупността от данни, една голяма част от които са снимков материал и архитек​турни заснемания, които датират от времето на разкопките и имат пряко отношение към тях. Добре известно е, че по време на разкопките арх. С. Бобчев е бил официално натоварен да направи архитектурно заснемане на обекта. Въпреки това неговите материали не са били потърсени от ръководството на АИМ, само защото той е бил на обратното станови​ще от това на Ст. Михайлов. Както показа обсъждането, документацията на арх. С. Боб​чев е неотменима част от запазената докумен​тация от времето на разкопките.
В своя заключителен доклад ударението поставих на същността на проведените диску​сии, като смекчено набелязах някои допуснати слабости, непремълчани в хода на самото обсъждане. За съжаление обяснение те не получиха нито тогава, нито в новото изложе​ние на АИМ. Отново цялата плоскост на поставения проблем се измества и това ме заставя да се спра повече на този аспект от проблема, защото той води до задълбочаване на слабостите в работата на АИМ.
За мен и досега е необяснимо защо на комисията, ръководена от акад. Д. Косев, не са били представени никакви археологически дан​ни – снимки, даже и т. нар. Дневник на Джин​гов, а се заявява, че археологическите данни и антропологическата експертиза категорично отхвърлят тезата за късно-погребение. Нима ръководството на АИМ не е знаело, че всъщност е нямало никаква антропологическа експертиза? Да напомня ли, че такава експерти​за е била поискана не от Ст. Михайлов, а от неговите опоненти?
Това са все неудобни въпроси, на които не бе даден никакъв отговор и които ръководст​вото на АИМ съзнателно игнорира, като че нямат отношение към спора.
Именно тази липса на каквато и да било самокритичност и на опит да се вникне в същината на проблема, както и усилията на АИМ с това последно изложение да възвърне атмосферата на напрежение и субективен конфликт,   ми   дават   пълно   основание   да

смятам, че ръководството на АИМ проявява единствено емоционална пристрастност и не се отнася към този спор с необходимата научна обективност.
2. За прилагането на други методи в археологията
Още на първата страница в „Паметната бележка" ръководството на АИМ поставя този въпрос като принципен и отхвърля правото да се използуват доводи от областта на архитек​турата, геодезията, медицината. Според него всички аргументи на привлечените специалисти от тези области били насочени към „разклаща-не сигурността на археологическите доводи“. Ако ръководството на АИМ е толкова сигурно в археологическите си доводи, защо се стра​хува от проверката им с други методи, когато общоприета практика е да се използуват методи не само от горните науки, но и от областта на физиката, химията и т. н. Ръковод​ството на БАН полага големи усилия да обзаведе АИМ с лаборатории за такива из​следвания. Нима задачата на тези лаборато​рии и специалисти е само да потвърждават устано​веното и казаното от археолозите? Та тогава те биха били съвсем излишни.
Когато обаче искат да придадат достовер​ност на данните на археолозите Г. Джингов и Ст. Михайлов, те изрично пишат, че „се ос​ланят на конкретни архитектурни и техничес​ки данни“. Откъде се взеха тези данни, когато АИМ изключи данните на единствения архи​тект, официално взел участие в разкопките — С. Бобчев, както и данните на втория архитект — Н. Мушанов, на когото е била възложена консервацията на църквата? И кои са прилага​ните методи и конкретни данни извън изнесе​ните именно от отречените геодезисти и фото​граметристи — проф. Г. Колев и неговата лабо​ратория във ВИАС? Ако АИМ разполага​ше с други данни, защо не ги посочи?
След като разгроми по този начин правото да се използуват други методи, за да се стигне до истината въз основа на интердисциплинар​ния подход, както се постъпи в хода на об​съждането в БАН, ръководството на АИМ без никакъв свян вече към края на изложението си пише дословно: „Прегледът на археологи​чес​ките данни показва, че Становището на АИМ относно невъзможността археологичес​ките данни да се използуват в подкрепа на лока​лизирането на гроба на В. Левски в църк​вата е мотивирано и изградено на нео​про​вержими факти. Още по време на разкопки​те е бил приложен интердисциплинарен подход и са били направени антропологически наблюде​ния.“
Къде и от кого е бил осъществен този интердисциплинарен подход и къде са и най-малките следи от антропологическа експерти​за? Че това е невярно, е добре известно на всеки, който се е запознал даже и повърхност​но с материалите. Но да се допусне такова

въпиющо противоречие в едно отговорно из​ложение, показва колко повърхностно, не​бреж​но и с неуважение към отговорната за​дача, пред която е изправен АИМ, се отнася неговото ръководство.
3. Когато вместо научни доводи се използуват авторитети
Кой дава право на ръководството на АИМ да залага авторитета на цялата българска ар​хеологическа наука върху твърденията на два​ма млади специалисти, работили при това под напрежението на съкратените срокове на спа​сителните разкопки и допуснали, по общо признание, редица слабости, присъщи на тога​вашното равнище на археологическата наука, но отежнени от необосновано самочувствие и липса на самоконтрол на ръководещия? Та АИМ и досега не е организирал сериозно обсъждане на този въпрос в самия институт. Случайно ли е, че заместник-директорът на Института, проф. Велизар Велков е дал поло​жителна рецензия на книгата на Н. Хайтов „Последните мигове и гробът на Васил Левски", именно по отношение на нейния архе​ологически аспект? Или той е по-малко ком​пе​тентен по отношение на археологията от акад. Димитър Ангелов и от научния сътруд​ник Диана Гергова? Бих могъл да се позова и на становищата и на други компетентни и от​го​ворни археолози, които не споделят Станови​щето на Стамен Михайлов.
Редица от основните археологически фак​ти – като например наличието на банкет на абсидната основа и други, които се отричаха по принцип от археолозите — участници в дис​кусията, сега тъкмо от тях се сочат като об​щоприет факт в „Паметната записка", без да се споменава, че това бе постигнато благодаре​ние на присъствуващите експерти от други об​ласти.
Когато някому не достигат научните дово​ди, той прибягва до изкуствени построения, които изглеждат доста порядъчни, но само на пръв поглед. Така ръководството на АИМ пише с лека ръка: „... всички специалисти са били убедени в невъзможността това погребе​ние да е на Апостола. В компетентността, плод на дългогодишната практика на акад. Кр.Мия-тев, и в неговата добросъвестност никой не може да се съмнява. Трябва да се напомни и фактът, че интерес е бил проявен и от тога​вашното ръководство на БАН, членовете на което също са посетили  разкопките.“
„Солидно доказателство​“, но фактически не е доказано.
Единственото указание, което ми е извест​но, че ръководството на БАН, включително и ръководството на АИМ е имало някакво от​ношение към самоличността на скелет № 95, е Докладът на председателя на БАН, акад. То​дор Павлов и на Министъра на просветата Вълко Червенков до Министерския съвет от 14 февруари 1957 г., в който се настоява църквата

да бъде запазена като ценен исторически и художествен паметник на културата. Една от мотивировките гласи: „Понастоящем се правят проучвания и във връзка с твърдението, че тялото на Апостола на свободата Васил Левски е било погребано в църквата „Св. Пет​ка Самарджийска“. Тези проучвания не са приключили, но има данни, които подкрепят това твърдение."
Ето това са убежденията на ръководството на БАН през февруари 1957 г. – девет месеца след приключването на разкопките. Откъде подписалият изложението акад. Т. Павлов може да има тази информация, ако не от ръководството на АИМ в лицето на акад. Кр. Миятев. Известно е, че по това време акад. Т. Павлов гласува доверие на Ст. Михайлов. Не е ли показателно, че акад. Т. Павлов подписва документ, който е в пълно противоречие със застъпваната от Ст. Михайлов теза, и не е ли повече от ясно, че това той е могъл да направи само под въздействието на компетентното ста​новище на големия български археолог Кр. Миятев.
4. Вместо заключение
Какво целят авторите на „Паметната бележ​ка“, когато подчертават, че АИМ имал „идеологически характер“? Та кой институт от хуманитарните и обществените науки в една или друга степен няма идеологически харак​тер? Тъкмо затова, че работата на АИМ има връзка с решаването на въпроси и от идеологи​чески характер, към него следва да бъде проявено безпощадното изискване да бъде на мястото си и да не се въвлича сам той изцяло в защищаването на съмнителни тези, каквато е тази на проф. Ст. Михайлов.
Как може да бъде успокоено общественото мнение, докато не се обясни каква е съдбата на костите, за които участниците в разкопките са били предупредени, че може да са на Васил Левски!
Не подобава на институт като АИМ, с идеологически  характер,  да  се  държи  така.

сякаш тези въпроси не съществуват. Те са повдигнати не от Н. Хайтов, а още от 1959 г., и вече не може мълчаливо да се подминават или пренебрегват.
Аз не мисля, че е създадено общо недоверие към археологията, както поддържат авторите на „Паметната бележка". Но създаденото частично недоверие, което е адресирано към определени специалисти, може да бъде премах​нато не по пътя на голословното отричане на очевидни факти и предлагане на отработени стереотипни, неподкрепени с доводи Станови​ща, както е направено в „Паметната бележка" на АИМ. Това може да бъде извършено само по един начин – чрез цялостно, откровено и обективно научно изложение по въпросите, засягащи спора за гроба на Апостола на свободата. Издирването на истината за този гроб не е „фетишизиране паметта на Левски“, както твърди ръководството на АИМ, а дълг на нашата археологическа и историческа наука!
Това беше причина да се противопоставя на предложението на АИМ дискусията да продъл​жи да се води в печата, защото това би под​ложило на много сериозен риск репутация​та на целия Археологически институт. Това беше причина да се организира обсъждането в БАН като единствен и правилен изход за решаване на въпросите научно, като цялата доку​мен​тация, заедно с основните аргументи на двете противоположни тези бъдат включени в под​готвяния сборник. Научен спор трябва да се води, но не може той да се заглушава с адми​нистративен натиск. В случая в продълже​ние на повече от 30 години привържениците на едната теза са доминирали над общественото мнение. Сега се създава друга обстановка, когато дру​гата теза взе относително надмощие сред об​щественото мнение. С публикуването на до​кументалния сборник от БАН ще се открие възможност за продължаване на диску​сията именно на научна основа.
Акад. Н.  Тодоров 
Зам.-председател на БАН

